คลังดึงเอดีบี อุ้มรากหญ้าถึงแหล่งเงิน
สศค. จับมือเอดีบี หาช่องทางให้คนยากจนฐานรากหญ้า 6.5 ล้านคน เข้าถึงบริการทางการเงิน
31 ม.ค. 2555

สศค. จับมือเอดีบี หาช่องทางให้คนยากจนฐานรากหญ้า 6.5 ล้านคน เข้าถึงบริการทางการเงิน
นายสมชัย สัจจพงษ์ ผู้อำนวยการสำนักงานเศรษฐกิจ การคลัง (สศค.) กล่าวว่า ปัจจุบันมีประชาชนที่มีรายได้น้อยเข้าไม่ถึงบริการทางการเงินใดๆ เลย จำนวน 6.5 ล้านคน โดยภายใน 3 ปี จะทำให้ประชาชนกลุ่มดังกล่าวเข้าถึงบริการทางการเงินให้ได้อย่างน้อย 10% และเพิ่มมากๆ ขึ้นในปีต่อๆ ไป
สำหรับการเข้าถึงบริการทางการเงิน จะมีทั้งการฝากเงิน การขอสินเชื่อบริการทางการเงิน การทำประกันชีวิต ประกันภัย ซึ่งจะทำให้ชีวิตของคนระดับฐานรากหญ้าดีขึ้น
นายสมชัย กล่าวว่า สศค. ได้รับความร่วมมือทางวิชาการจากธนาคารเพื่อการพัฒนาเอเชีย (เอดีบี) เพื่อทำยุทธศาสตร์แผนปฏิบัติการทำให้ประชาชนรากหญ้าเข้าถึงบริการทางการเงินโดยได้รับเงินช่วยเหลือจากรัฐบาลญี่ปุ่น 45 ล้านบาท
นายเคร็ก สเต็ฟเฟนเซน ผู้อำนวยการสำนักงานผู้แทนเอดีบี ประจำประเทศไทย เปิดเผยว่า จากการประเมินยังพบว่าเกือบครึ่งของครอบครัวคนไทยที่มีรายได้ต่ำ มีการกู้ยืมเงินเพื่อดำรงชีวิต ขณะที่มากกว่า 1 ใน 4 เข้าไม่ถึงการบริการทางการเงินด้านการออมเงิน โดยครอบครัวที่มีรายได้ต่ำกว่า 16% ไม่เคยใช้บริการทางการเงินเลย